Il-Kummissjoni Ewropea adottat emenda li testendi l-Qafas Temporanju adottat fid-19 ta' Marzu 2020 biex tippermetti lill-Istati Membri jaċċelleraw ir-riċerka, l-ittestjar u l-produzzjoni ta' prodotti rilevanti għall-coronavirus, biex jipproteġu l-impjiegi u biex jappoġġjaw aktar l-ekonomija fil-kuntest tal-qafas temporanju tal-coronavirus. Il-Qafas Temporanju emendat jikkumplimenta l-bosta possibbiltajiet l-oħra li diġà huma disponibbli għall-Istati Membri biex itaffu l-impatt soċjoekonomiku tat-tifqigħa tal-coronavirus, b'konformità mar-regoli tal-UE dwar l-għajnuna mill-Istat. Il-Viċi President Eżekuttiv Margrethe Vestager, li hija responsabbli mill-politika tal-kompetizzjoni, qalet: “L-emenda tal-lum tal-Qafas Temporanju se tippermetti ulterjorment lill-Istati Membri biex jappoġġjaw lill-kumpaniji li jiżviluppaw u jimmanifatturaw prodotti tant meħtieġa fil-ġlieda kontra l-coronavirus, bħall-vaċċini, il-mediċini, it-tagħmir mediku, id-diżinfettanti u t-tagħmir protettiv. Jeħtieġ li naġixxu b'mod ikkoordinat. Għalhekk jista' jingħata appoġġ addizzjonali għal proġetti transkonfinali bejn l-Istati Membri u għal konsenja f'waqtha ta' prodotti. Barra minn hekk, estendejna l-qafas temporanju biex nagħtu lill-Istati Membri aktar possibbiltajiet biex itaffu r-restrizzjonijiet tal-likwidità li jħabbtu wiċċhom magħhom il-kumpaniji u biex isalvaw l-impjiegi f'setturi u f'reġjuni li huma partikolarment milquta ħażin.” Fid-19 ta' Marzu, il-Kummissjoni adottat Qafas Temporanju ġdid dwar l-għajnuna mill-Istat biex tiġi appoġġjata l-ekonomija fil-kuntest tat-tifqigħa tal-coronavirus, abbażi tal-Artikolu 107(3)(b) tat-Trattat dwar il-Funzjonament tal-Unjoni Ewropea. Il-Qafas Temporanju jirrikonoxxi li l-ekonomija kollha tal-UE qed tesperjenza taqlib serju. Dan jippermetti lill-Istati Membri jużaw il-flessibbiltà sħiħa prevista skont ir-regoli dwar l-għajnuna mill-Istat biex jappoġġjaw l-ekonomija, filwaqt li jillimitaw il-konsegwenzi negattivi fuq il-kundizzjonijiet ekwi fis-Suq Uniku. L-emenda tal-lum testendi l-Qafas Temporanju billi tipprovdi għal ħames tipi addizzjonali ta' miżuri ta' għajnuna: (i) Appoġġ għal riċerka u żvilupp relatati mal-coronavirus (RuŻ):biex jindirizzaw il-kriżi tas-saħħa kurrenti, l-Istati Membri se jkunu jistgħu jagħtu l-għajnuna fil-forma ta' għotjiet diretti, avvanzi li jitħallsu lura jew vantaġġi fiskali għar-RuŻ relatata mal-coronavirus u antivirali oħra relevanti. Sabiex tiġi mħeġġa l-kooperazzjoni bejn l-Istati Membri, jista' jingħata bonus għal proġetti transkonfinali. (ii) Appoġġ għall-kostruzzjoni u t-titjib tal-faċilitajiet tal-ittestjar: L-Istati Membri jistgħu jagħtu għajnuna fil-forma ta' għotjiet diretti, vantaġġi tat-taxxa, avvanzi li jitħallsu lura u garanziji mingħajr telf biex jappoġġaw investimenti li jippermettu l-kostruzzjoni jew it-titjib ta' infrastrutturi meħtieġa għall-iżvilupp u l-ittestjar ta' prodotti utli biex tiġi indirizzata t-tifqigħa tal-coronavirus sal-ewwel skjermanet industrijali. Dawn jinkludu prodotti mediċinali (inkluż vaċċini) u trattamenti; apparat u tagħmir mediku (inklużi l-ventilaturi u l-ilbies protettiv, kif ukoll għodod dijanjostiċi); diżinfettanti; il-ġbir tad-data u l-għodod tal-ipproċessar utli biex jiġi miġġieled it-tixrid tal-vajrus. Sabiex titħeġġeġ il-kooperazzjoni u tiġi appoġġata azzjoni rapida, il-kumpaniji jistgħu jibbenefikaw minn bonus meta l-investiment tagħhom ikun appoġġat minn aktar minn Stat Membru wieħed u meta l-investiment jiġi konkluż fi żmien xahrejn wara l-għoti tal-għajnuna. (iii) Appoġġ għall-produzzjoni ta' prodotti rilevanti biex tiġi ttrattata t-tifqigħa tal-coronavirus: L-Istati Membri jistgħu jagħtu għajnuna fil-forma ta' għotjiet diretti, vantaġġi tat-taxxa, avvanzi li jitħallsu lura u garanziji mingħajr telf biex jappoġġaw investimenti li jippermettu l-produzzjoni rapida ta' prodotti relevanti għall-coronavirus (kif elenkati taħt nru ii.). Sabiex tiġi mħeġġa l-kooperazzjoni u tiġi appoġġata azzjoni rapida, il-kumpaniji jistgħu jibbenefikaw minn bonus meta l-investiment tagħhom ikun appoġġat minn aktar minn Stat Membru wieħed u meta l-investiment jiġi konkluż fi żmien xahrejn wara l-għoti tal-għajnuna. (iv) Appoġġ immirat fil-forma ta' differiment tal-ħlasijiet tat-taxxa u/jew ta' sospensjonijiet tal-kontribuzzjonijiet tas-sigurtà soċjali: biex jitnaqqsu aktar ir-restrizzjonijiet tal-likwidità fuq il-kumpaniji minħabba l-kriżi tal-coronavirus u biex jiġu ppreservati l-impjiegi, l-Istati Membri jistgħu jagħtu differimenti mmirati ta' ħlas ta' taxxi u ta' kontribuzzjonijiet tas-sigurtà soċjali f'dawk is-setturi, reġjuni jew għal tipi ta' kumpaniji li huma l-aktar milquta mit-tifqigħa. (v) Appoġġ immirat fil-forma ta' sussidji tal-pagi għall-impjegati: biex jgħinu jillimitaw l-impatt tal-kriżi tal-coronavirus fuq il-ħaddiema, l-Istati Membri jistgħu jikkontribwixxu għall-ispejjeż tal-pagi ta' dawk il-kumpaniji f'setturi jew reġjuni li sofrew l-aktar mill-coronavirus, u li kieku kien ikollhom ikeċċu l-ħaddiema tagħhom. L-emenda għall-Qafas Temporanju tespandi wkoll fuq it-tipi ta' appoġġ eżistenti li l-Istati Membri jistgħu jagħtu lill-kumpaniji fil-bżonn. Pereżempju, issa l-Istati Membri jistgħu jagħtu, sal-valur nominali ta' EUR 800,000 għal kull kumpanija, self b'imgħax żero, garanziji fuq self li jkopru 100 % tar-riskju, jew jipprovdu l-ekwità. Dan jista' jiġi kkombinat ukoll mal-hekk imsejħa għajnuna de minimis (biex l-għajnuna għal kull kumpanija tiġi sa miljun Euro) u ma' tipi oħra ta' għajnuna. Għandu jkun partikolarment utli li jiġu indirizzati b'mod rapidu ħafna l-ħtiġijiet ta' likwidità urġenti ta' intrapriżi żgħar u ta' daqs medju. Il-Qafas Temporanju emendat se jibqa' fis-seħħ sa tmiem Diċembru tal-2020. Bil-għan li tiġi żgurata ċ-ċertezza legali, qabel dik id-data l-Kummissjoni se tivvaluta jekk ikunx hemm bżonn ta' estensjoni. Fl-aħħar nett, il-Kummissjoni qiegħda kontinwament tivvaluta jekk humiex meħtieġa miżuri ulterjuri biex jikkomplementaw is-sett ta' għodod għall-Istati Membri biex jappoġġjaw l-ekonomija tagħhom f'dawn iż-żminijiet diffiċli u biex jgħinu lill-kumpaniji jerġgħu lura fuq saqajhom malajr wara l-kriżi, inkluż billi tkompli temenda l-Qafas Temporanju. F'dan il-kuntest, il-Kummissjoni qed tanalizza wkoll ir-regoli eżistenti tal-Istat, biex tivverifika l-konsistenza mal-prinċipji approvati fil-Qafas Temporanju għal miżuri ta' għajnuna mill-Istat biex tappoġġja l-ekonomija fit-tifqigħa kurrenti tal-coronavirus. Informazzjoni ġenerali Ir-regoli dwar l-għajnuna mill-Istat jippermettu lill-Istati Membri jieħdu azzjoni rapida u effettiva biex jappoġġaw liċ-ċittadini u lill-kumpaniji, b'mod partikolari lill-SMEs li jkunu qed jiffaċċjaw diffikultajiet ekonomiċi minħabba t-tifqigħa tal-coronavirus. Fit-13 ta' Marzu 2020 il-Kummissjoni adottat Komunikazzjoni dwar Rispons ekonomiku koordinat għat-tifqigħa tal-COVID-19 li tistabbilixxi dawn il-possibbiltajiet. Pereżempju, l-Istati Membri jistgħu jagħmlu tibdil li ġeneralment ikun applikabbli għan-negozji (pereżempju d-differiment tat-taxxi, jew is-sussidjar ta' xogħol b'ħinijiet iqsar fost is-setturi kollha), li ma jaqax taħt ir-regoli dwar l-għajnuna mill-Istat. Jistgħu jagħtu wkoll kumpens lil dawk il-kumpaniji li jkunu ġarrbu ħsara minħabba t-tifqigħa tal-coronavirus jew b'kaġun dirett tagħha. Dan jista' jkun utli biex jingħata sostenn lis-setturi milquta, bħal dak tat-trasport, tat-turiżmu, tal-ospitalità u tal-bejgħ bl-imnut. Meta wieħed iqis id-daqs limitat tal-baġit tal-UE, ir-rispons ewlieni għall-impatt ekonomiku tat-tifqigħa tal-coronavirus se jkun qed jingħata mill-baġits nazzjonali tal-Istati Membri. Il-Qafas Temporanju emendat se jkompli jgħin biex jappoġġja l-iżvilupp ta' prodotti rilevanti għall-coronavirus, biex jipproteġi l-impjiegi u biex jappoġġja l-ekonomija, filwaqt li jillimita l-konsegwenzi negattivi fuq il-kundizzjonijiet ekwi fis-Suq Uniku. L-emenda tinkludi għadd ta' salvagwardji. Pereżempju, torbot l-għajnuna mal-produzzjoni ta' prodotti u tagħmir rilevanti għall-coronavirus u l-implimentazzjoni rapida ħafna ta' proġetti sussidjati. L-għajnuna għal RuŻ rilevanti għall-coronavirus tista' tingħata biss jekk il-benefiċjarji jimpenjaw ruħhom li jagħtu liċenzji mhux esklużivi f'kundizzjonijiet tas-suq nondiskriminatorji lil partijiet terzi fiż-Żona Ekonomika Ewropea. Dan se jiżgura li l-progress li jikkonċerna t-trattament mediku u r-reklużjoni tal-koronavajrus jibbenefika liċ-ċittadini Ewropej kollha. * Aġġornata fl-4 ta' April 2020 fit-8:30 ta' filgħaxija.